Sarvijoen Kyläyhdistys ry			PÖYTÄKIRJA
Vuosikokous
66340 SARVIJOKI			13.4.2012

Aika: 28.3.2012 klo 18.00–22.00
Paikka: Sarvijoen päiväkoti
Läsnä: kts. erillinen osallistujalista

1. Kokouksen avaaminen
Kylätoimikunnan puheenjohtaja Veijo Mäki avasi kokouksen klo 18.00.
Puheenjohtaja antoi ensin puheenvuoron aluetieteen professori Hannu Katajamäelle, joka kertoi kokousväelle kunnissa mahdollisesti toteutettavista lähidemokratian vaihtoehdoista. Oman puheenvuoronsa ennen varsinaisen kokouksen alkua piti myös tilaisuuteen vieraaksi kutsuttu kaupunginhallituksen puheenjohtaja Margit Parkkamäki. Hän myös vastasi kyläläisten esittämiin kysymyksiin.

2. Kokousvirkailijoiden valinta
Kokouksen puheenjohtajaksi valittiin yksimielisesti Veijo Mäki, sihteeriksi Jaana Ala-Lahti, pöytäkirjantarkastajiksi ja tarvittaessa ääntenlaskijoiksi Reijo Sarvela ja Kari Tamssi.

3. Kokouksen laillisuuden ja päätösvaltaisuuden toteaminen
Kokouksesta on ilmoitettu kyläyhdistyksen ilmoitustaululla, viikolla 8 ilmestyneessä Lamppu-lehdessä sekä Sarvijoen kylän nettisivuilla. Kokous todettiin lailliseksi ja päätösvaltaiseksi.

4. Kokouksen työjärjestyksen hyväksyminen
Hyväksyttiin yksimielisesti kokouksen työjärjestys.

5. Vuosikertomuksen, tilinpäätöksen ja toiminnantarkastajien lausunnon esittely
Sihteeri Jaana Ala-Lahti luki läpi vuosikertomuksen. Rahastonhoitaja Aila Rätti kävi läpi tuloslaskelman ja taseen sekä luki toiminnantarkastajien lausunnon. 

6. Tilinpäätöksen vahvistaminen, tili- ja vastuuvapauden myöntäminen johtokunnalle ja muille tilivelvollisille
Koska kenelläkään ei ollut em. kohtiin mitään huomautettavaa, puheenjohtajana kohdan 6 käsittelyn aikana jatkoi Veijo Mäki. Päätettiin yksimielisesti vahvistaa tilinpäätös sekä myönnettiin tili- ja vastuuvapaus johtokunnalle ja muille tilivelvollisille.

7. Toimintasuunnitelman ja tulo- ja menoarvion vahvistaminen sekä jäsenmaksusta päättäminen
Puheenjohtaja Veijo Mäki esitteli toimintasuunnitelman ja tulo- ja menoarvion. Puheenjohtaja Veijo Mäki kannusti samalla uutta kyläyhdistystä kehittämään omaa uutta toimintaa, jotta asiat eivät kylällä uraudu paikoilleen.
Puheenjohtaja kysyi osallistujien mielipidettä jäsenmaksuasiasta. Keskustelussa todettiin, että jäsenmaksu toisi kiinnostavuutta ja näkyvyyttä kyläyhdistyksen toimintaa kohtaan, sillä kyläläiset olisivat mahdollisesti enemmän sitoutuneita toimintaan. Asiasta esitettiin myös toinen näkemys: sen mukaan jäsenmaksulla on myös oma vaaransa. Päätettiin jatkaa jäsenmaksuasiassa entiseen tapaan, mutta vuoden aikana herätellään keskustelua asiasta kyläläisten keskuudessa.
Puheenjohtaja Veijo Mäki piti puheenvuoron, jossa hän kertoi, millaisia edelliset kolme vuotta kyläyhdistyksessä olleet. Kyläyhdistysten rooli on korostunut aiempaa enemmän, koska muutoin pienten kylien ääntä ei saada kuuluville kunnallisessa päätöksenteossa. Tarvitaan siis kovasti aktiviteettia kylistä päin. Veijo Mäki kehotti uutta kyläyhdistystä miettimään tarkoin, mikä sen rooli tulevaisuudessa tulee olemaan. Kylän asukkaiden pitäisi olla enemmän kiinnostuneita omasta asuinseudustaan.
Hyväksyttiin toimintasuunnitelma sekä tulo- ja menoarvio.

8. Kylätoimikunnan puheenjohtajan ja jäsenten valinta
Erovuorossa oli kuusi jäsentä: Veijo Mäki, Reijo Sarvela, Tuula Smeds, Sirpa Hill, Kari Tamssi ja Jaana Fors. Lisäksi kyläyhdistyksestä erosivat kylältä pois muuttamisen vuoksi Jaana Ala-Lahti ja omasta pyynnöstään Lassi Eskelinen ja Kirsi Markkila.
Uusiksi jäseniksi valittiin Matias Hienonen, Minna Ello, Tero Halenius ja Eero Puntila. Uudelle kyläyhdistykselle annettiin lupa jatkaa jäsenhankintaa sääntöjen puitteissa.
Yksimielisesti puheenjohtajaksi valittiin Anna Liisa Jyrä, joka lupautui toimeen sillä ehdolla, että saa toisilta tukea.
Edelleen kaupunginvaltuuston edustajalla on kokouksissa puhe- ja läsnäolo-oikeus.

9. Tilintarkastajien tai toiminnantarkastajien ja heidän varahenkilöidensä valinta (2 + 2)
Toiminnantarkastajina jatkavat Jaakko Kujala ja Jorma Niemelä. Varahenkilöinä jatkavat Aimo Kaitamäki ja Reino Vuoto.

10. Kokouskutsutavasta päättäminen
Vuosikokoukseen kyläläiset kutsutaan edelleen laittamalla ilmoitukset kylän ilmoitustauluille sekä mahdollisuuksien mukaan myös Lamppu-lehteen ja kyläyhdistyksen kotisivuille. Uusi kyläyhdistys saa päättää tarpeen mukaan muista kokouskutsutavoista.

11. Muut asiat
Reijo Sarvela kertoi, missä tilanteessa jätevesiasiassa kylällä ollaan. Yleissuunnitelmasopimus on tehty Ramboll Oy:n kanssa.
Maalahden puolella ei ole tyrmätty ajatusta siitä, että viemäriverkosto ja siirtoviemäri viedään Sarvijoelta Maalahden puolelle. Takaraja Maalahden puolen liittymiseen on annettu huhtikuun lopulle, sillä siellä päätöksiä asian suhteen tehdään toukokuun alussa.
Jätevesijärjestelmästä aiheutuviin kuluihin per talous vaikuttaa kaupungilta saatava avustus, joten lopulliset per talous tulevat kustannukset eivät vielä ole aivan varmuudella selvillä. Tällä hetkellä laskelmien perusteelle halvimmalta vaikuttaa siirtoviemärin vetäminen Kurikkaan, toiseksi halvin on oma putsari ja kalleinta Maalahteen vetäminen. Todettiin, että yksityiskohtien selvittelyä pitää vielä jatkaa, jotta saadaan kaikki lukemat oikein ja suunnitelmat vertailukelpoisiksi.
Henry Penttilä muistutti, että avustukset kaupungilta loppuvat vuonna 2014 ja jatkoi, että esitellyt luvut ovat hyvä heräte kylälle siitä, että jotain on oikeasti tehtävä.
Ramboll Oy on valmis esittelemään yleissuunnitelman kokonaisuudessaan asukkaille huhtikuussa.

Seuraavassa Sarvijoen kehittämisryhmän kokouksessa toukokuussa kylää edustaa vielä Veijo Mäki ja Tellervo Sarvela. Sen jälkeen kehittämisryhmään on löydettävä uusi edustaja kylältä.
Jaana Fors jatkaa edelleen kyläyhdistyksen nettisivujen päivittäjänä.

Uusia vuonna 2011 Sarvijoelle muuttaneita muistetaan pienellä lahjalla.

Puheenjohtaja Veijo Mäki kiitti menneistä kolmesta vuodesta kyläyhdistyksen puheenjohtajana. 

12. Kokouksen päättäminen
Uusi kylätoimikunta päätti pitää järjestäytymiskokouksen myöhemmin pääsiäisen jälkeen. 

Puheenjohtaja päätti kokouksen klo 22.00.

____________________________________	___________________________________
Veijo Mäki, puheenjohtaja			Jaana Ala-Lahti, sihteeri

Pöytäkirja tarkistettu ja hyväksytty:

___________________________________	___________________________________
Kari Tamssi				Reijo Sarvela